PEN: Dit sal 'diefstal' wees om kopiereg só te verander | Netwerk24
Deur Herschelle Benjamin 27 November 2018 10:00
Suid-Afrikaanse skrywers is die josie in oor nuwe kopieregwetgewing, wat nou na die Nasionale Vergadering (NV) verwys is vir goedkeuring, ondanks besware wat vooraf geopper is.
Die Wysigingswetsontwerp op Outeursreg sal dit moontlik maak vir onderwys- en tersiêre instellings om boeke in hul leerplanne te gebruik sonder om die skrywers te vergoed.
Afrikaanse skrywers soos Breyten Breytenbach, Deon Meyer, Jacques Pauw en die Suid-Afrikaanse Nobelpryswenner vir literatuur, J.M. Coetzee, het teen die moontlike wet uitgevaar.
Die portefeuljekomitee vir handel en nywerheid het die wysigingswetsontwerp goedgekeur en die NV moet dit nou bekragtig.
Hulle beskou dit as "rampspoedig", nie net vir die skrywers wat 'n lewe uit onderwysgerigte literatuur maak nie, maar ook vir die ontwikkeling van nuwe skrywers en die bevordering van 'n leeskultuur in die land.
PEN Afrikaans het in 'n mediaverklaring so 'n toegewing "diefstal" genoem, terwyl die internasionale skrywersorganisasie PEN Internasionaal ook sy afkeur uitgespreek het.
Die voorgestelde wetgewing voldoen ook nie aan internasionale kopieregregulasies nie én is strydig met van die bepalings in die Suid-Afrikaanse Grondwet, luidens die verklaring.
Skrywers en die uitgewersbedryf wat voorleggings gedoen het, is uiters ontevrede omdat hul besware nie in ag geneem is nie en dat die wetsontwerp reeds voorgelê gaan word vir bekragtiging.
Sou dit deurgevoer word, sal skrywers se enigste uitweg wees om die howe te nader om die gebruik van hul skryfwerk sonder vergoeding te keer.
Ander internasionale organisasies wat ook hul kommer uitgespreek het, is die International Publishers' Association (IPA), International Authors' Forum (IAF) en die International Federation of Reproduction Rights Organisations(IFRRO).